**Održana konstituirajuća sjednica Upravnog odbora LAG-a Sjeverozapad**

**Usvojen Pravilnik o provedbi Lokalne razvojne strategije**

**U Varaždinu je u četvrtak, 21. studenoga, održana konstituirajuća sjednica Upravnog odbora Lokalne akcijske grupe – Sjeverozapad. Na sjednici je usvojen i Pravilnik o provedbi Lokalne razvojne strategije LAG-a Sjeverozapad, čime su stvoreni preduvjeti za skoro raspisivanje prvog LAG natječaja u novom programskom razdoblju.**

Na sjednici, koju je vodio **Marijan Škvarić**, predsjednik ove lokalne akcijske grupe, podnijeto je izvješće o radu LAG-a Sjeverozapad za 2023. godinu. Tijekom prošle godine LAG Sjeverozapad je usvojio novu Lokalnu razvojnu strategiju, strateškog dokumenta u kojem su definirani razvojni ciljevi u novom programskom razdoblju do 2027. godine, temeljem koje je ovoj uspješnoj lokalnoj akcijskoj grupi dodijeljeno više od 2 milijuna eura za provedbu lokalne razvojne strategije.

LAG Sjeverozapad je prošle godine započeo i provedbu projekta suradnje s LAG-om Izvor i LAG-om Prigorje – Zagorje. Riječ je o projektu – Utjecaj klimatskih promjena na ratarstvo i povrćarstvo sjeverne Hrvatske, u sklopu kojeg će se izraditi i studija o utjecaju klimatskih promjena na ratarstvo i povrćarstvo na području Varaždinske, Koprovničko – križevačke, Krapinsko – zagorske i Zagrebačke županije. Cilj ovoga projekta je predložiti rješenja za prilagodbu klimatskim promjenama, od novih tehnologija proizvodnje u tim sektorima do novih kultura i sorti koje bi bile pogodnije za ovo podneblje. LAG Sjeverozapad je tijekom 2023. godine raspisao i treći natječaj za male poljoprivrednike te je održao i niz radionica te aktivnosti vezanih uz što bolju pripremu za novo programsko razdoblje.

-Lokalna akcijska grupa – Sjeverozapad jedna je od najboljih LAG-ova u našoj zemlji, kako po broju ostvarenih aktivnosti, tako i po uspješnosti u provedbi natječaja u prošlom programskom razdoblju, u kojem smo poljoprivrednim proizvođačima te jedinicama lokalne samouprave dodijelili čak 16 milijuna kuna bespovratnih sredstava – naglasio je na sjednici predsjednik ove lokalne akcijske grupe Marijan Škvarić.

Rad ovog LAG-a na sjednici je pohvalio i **Mirko Korotaj**, načelnik Općine Cestica.

- LAG Sjeverozapad je u proteklom programskom razdoblju vrlo kvalitetno proveo projekte. Sredstva koja su im bila na raspolaganju su jako dobro iskoristili, a odlično su definirani i ciljevi u Lokalnoj razvojnoj strategiji za novo programsko razdoblje – istaknuo je Mirko Korotaj.

Članovi Upravnog odbora LAG-a Sjeverozapad na sjednici su jednoglasno usvojili i prijedlog Pravilnika o provedbi Lokalne razvojne strategije do 2027. godine.

-U novom programskom razdoblju za sada imamo na raspolaganju 2 milijuna eura, koji će biti dodijeljeni kroz tri tipa intervencija, za naše poljoprivrednike, za jedinice lokalne samouprave na području LAG-a te po prvi puta za razvoj nepoljoprivrednih djelatnosti u ruralnom području. Da bismo raspisali nove natječaje te dodijelili bespovratna sredstva na natječajima, morali smo usvojiti i novi pravilnik o provedbi Lokalne razvojne strategije LAG-a Sjeverozapad. Vjerujem da će naš LAG i u novom programskom razdoblju biti uspješan te da će svojim aktivnostima značajno doprinijeti uspješnijem održivom razvoju na našem području – poručio je predsjednik Marijan Škvarić.

Na sjednici Upravnog odbora usvojen je i plan rada LAG-a Sjeverozapad, kao i financijski plan za 2025. godinu.

-Prema danas usvojenom Planu rada LAG Sjeverozapad će prvi natječaj raspisati već u prvom kvartalu sljedeće godine. Taj će natječaj biti namijenjen za razvoj infrastrukture na području općina i gradova na području LAG-a Sjeverozapad. Nakon tog natječaja planiramo početkom jeseni raspisati i natječaj za poljoprivrednike, za modernizaciju poljoprivredne proizvodnje i modernizaciju poljoprivredne mehanizacije te druge aktivnosti koje se odnose na primarnu poljoprivrednu proizvodnju – rekao je **Mario Željezić,** voditelj Lokalne akcijske grupe – Sjeverozapad.

Rad LAG-a Sjeverozapad financiran je iz Europskog poljoprivrednog fonda za ruralni razvoj: Europa ulaže u ruralna područja (Udio sufinanciranja: 90% EU, 10% RH).